  Наталья Тетерина Удмуртиын «Лымыныллы корка» вожвылъяськонэ макетъёсты кутон мынэ. Азьланяз соя зэмос корка пуктыны чакламын, ивортэ Тол Бабайлэн усадьбаезлэн пресс-службаез. Кызьы шуэмын ивортонын, Лымыныл понна кылдытэм выжыкыл юртлэн макетэз пулэсь, фанералэсь, пластиклэсь яке кортлэсь луыны быгатэ. Пӧртэм амалэн лэсьтэм киужлэн ӝуждалаез 35 сантиметрозь луыны кулэ, нош пасьталаез – 25 сантиметрозь. Макетын удмурт йӧскалык аспӧртэмлыкъёс но выжыкыл элементъёс кутӥськыны кулэ. Пусъемын, конкурсэ пиналъёс но, арлыдоос но пыриськыны быгато. 7-14 аресъемъёсты нимаз дунъялозы, нош 14 но тросгес аресъемъёсты – нимаз. Тужгес трос балл люкамъёсты I, II но III степенё дипломъёсын пусъёзы но «Выжыкылысь геройёс Тол Бабайлэн шаераз» VII улосвылкуспо фестивале ӧтён билет, «По дороге в Новый год!» цирк возьматонэ билетъёс сётозы. Устоосыныз макетъёсын Тол Бабайлэн юртаз адӟытон радъялозы. Ватсалом, ужъёсты Тол Бабайлэн усадьбаяз яке Шарканысь шаертодонъя музейын 25-тӥ шуркынмонозь куто. Вожвылъяськонлы йылпумъянъёс 3-тӥ толсуре лэсьтэмын луозы. Вормисьёсты 8-тӥ толсуре Тол Бабайлэн усадьбаяз данъялозы. Тодэ вайытом, «Выжыкылысь геройёс Тол Бабайлэн шаераз» улосвылкуспо фестиваль туэ Удмуртиын сизьыметӥзэ ортчоз. 7-8 толсуре ужрадэ Великий Устюгысь Дед Мороз, Татарстанысь Кыш Бабай но Кыркызы, Вятские Поляныысь Девица-Метелица но мукет выжыкыл геройёс вуозы. 7-тӥ толсуре фестиваль Ижкарын «По дороге в Новый год!» цирк представлениен усьтӥськоз. Кыкетӥ нуналэз Тол Бабайлэн Шарканысь усадьбаяз радъяськоз. Куноосты Выль ар мастерскойёс, удмурт выжыкылъёсын тодматскон, шудон программа возьмало.  8-тӥ толсуре Удмуртиысь нырысетӥез Выл ар кыз вылын тылъёс ӝуатскозы. Та нуналэ ик Тол Бабайлэн усадьбаысьтыз валтӥсь сцена вылын карнавал дӥсьёсъя «Маскарад» конкурслы но пиналъёс пӧлын «Тол Бабайлы мынам ӟеч гожтэтэ» вожвылъяськонлы йылпумъянъёс лэсьтэмын луозы. Тегъёс: Лулчеберет Шаркан Удмуртия ТолБабай вожвылъяськон Выльар  